गान मनुष्य का एक अविभाज्य अंग है. अपने चित्रों संग संगीत को जोड़ना मुझे सार्थक लगा ; इसलिए भी कि यह भारत की कर्मभूमि , परम्परा व जीवन के अपने अभिनव पहलुओं को एक तरह से कला में दाखिल करना भी था हालांकि यह एक बिलकुल दूसरा विषय है कि कलाकार इसके लिए क्या क्या कर सकते हैं लेकिन कला में ये तत्व - जिन्हें हमने अन्य तत्व मान लिया है - क्या व किस तरह आ सकते हैं यह हमेशा से ही मेरे जीवन के बुनियादी सरोकारों में रहा है. क्या गंध आ सकती है और ह्यूमर ? गुजरात और महाराष्ट्र के सीमान्त पर बसने वाली वसावा जनजाति में हुंवनो , लकड़ी का एक शिल्प होता है जो सांचे के माफिक उपयोग में लाया जाता है ; इससे गेंहूं के आटे की सेवैया बनती है. यह लकड़ी का रूप एक शिल्प जैसा लगता है यद्यपि मूलत: है यह सेवैया बनाने का एक सांचा. इसमें सेवैया बनती है तो लगता है मानो बैल पेशाब कर रहा हो. यद्यपि यह भी एक ह्यूमर बनता होगा यह निfश्चत नहीं है या ज़रूरी नहीं है मगर कोई शिल्प अपने रूप को बदले बिना ह्यूमर पैदा करे तो यह क्या शिल्प के लिए दोष माना जाय ? इसे हम एक प्रकार के ह्यूमर के रूप में ले सकते हैं. उड़ीसा की एक चित्रशैली में हाथी या घोड़ा बनाया जाता है जिसमें कई औरतें आती हैं और उसमें से एक घोड़ा बनता है जो शक्ति का प्रतीक है. मुझे लगता है कि कला-रूपों में भांति भाति तरह से ह्यूमर भी उपस्थित है जिसकी ओर बहुत कम ध्यान गया है.